SMERNICA KOMISIE 2008/38/ES
z 5. marca 2008,
ktorou sa stanovuje zoznam zamýšľaných použití krmív určených na zvláštne nutričné účely u zvierat
(Text s významom pre EHP)
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/74/EHS z 13. septembra 1993 o krmivách určených na zvláštne nutričné účely (1), a najmä na jej článok 6 písm. a),
keďže:
(1)
Smernica Komisie 94/39/ES z 25. júla 1994, ktorou sa stanovuje zoznam zamýšľaných použití krmív určených na zvláštne nutričné účely u zvierat (2), bola opakovane (3) podstatným spôsobom zmenená a doplnená. V záujme jasnosti a prehľadnosti by sa mala táto smernica kodifikovať.
(2)
Smernica 93/74/EHS stanovuje vypracovať pozitívny zoznam zamýšľaných použití krmív určených na zvláštne nutričné účely u zvierat. V tomto zozname musí byť uvedené presné použitie, inými slovami zvláštny nutričný účel, podstatné nutričné charakteristiky, deklarácie uvedené v označovaní a tam, kde je to vhodné, aj osobitné požiadavky týkajúce sa označovania.
(3)
Určité nutričné účely nemôžu byť v súčasnosti začlenené do zoznamu zamýšľaných použití v dôsledku neexistencie metód Spoločenstva na kontrolu energetickej hodnoty v krmivách pre spoločenské zvieratá a na kontrolu dietetických vláknin v krmivách. Tento zoznam sa musí skompletizovať hneď, ako sa takéto metódy prijmú.
(4)
Vypracovaný zoznam sa môže podľa potreby upravovať v závislosti od vývoja v oblasti vedeckých a technických poznatkov.
(5)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat.
(6)
Táto smernica by sa nemala dotýkať povinností členských štátov týkajúcich sa lehôt na transpozíciu tých smerníc do vnútroštátneho práva, ktoré sú uvedené v prílohe II časti B,
PRIJALA TÚTO SMERNICU:
Článok 1
Členské štáty stanovia, že krmivá určené na zvláštne nutričné účely v zmysle smernice 93/74/EHS sa môžu uvádzať na trh len vtedy, ak sú ich zamýšľané použitia zahrnuté v časti B prílohy I k tejto smernici a ak spĺňajú ostatné ustanovenia uvedené v spomínanej časti prílohy I.
Ďalej členské štáty zabezpečia dodržiavanie ustanovení uvedených vo Všeobecných ustanoveniach v prílohe I časti A.
Článok 2
Smernica 94/39/ES, zmenená a doplnená smernicami uvedenými v prílohe II časti A, sa zrušuje bez toho, aby boli dotknuté povinnosti členských štátov týkajúce sa lehôt na transpozíciu do vnútroštátneho práva tých smerníc, ktoré sú uvedené v prílohe II časti B.
Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe III.
Článok 3
Táto smernica nadobúda účinnosť 31. júla 2008.
Článok 4
Táto smernica je určená členským štátom.
V Bruseli 5. marca 2008